Komisijos direktyva
1985 m. gruodžio 23 d.
derinanti su technikos pažanga Tarybos direktyvą 71/320/EEB dėl valstybių narių įstatymų, reglamentuojančių tam tikrų kategorijų motorinių transporto priemonių ir jų priekabų stabdžių sistemas, suderinimo
(85/647/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Direktyva 78/547/EEB [2], ypač į jos 11, 12 ir 13 straipsnius,
atsižvelgdama į 1971 m. liepos 26 d. Tarybos direktyvą 71/320/EEB dėl valstybių narių įstatymų, reglamentuojančių tam tikrų kategorijų motorinių transporto priemonių ir jų priekabų stabdžių sistemas, suderinimo [3] su paskutiniais pakeitimais, padarytais Komisijos direktyva 79/489/EEB [4],
kadangi atsižvelgiant į įgytą patirtį ir mokslo pažangą dabar įmanoma sugriežtinti reikalavimus ir labiau juos suderinti su tikromis bandymų sąlygomis;
kadangi dabar įmanoma patvirtinti nuostatas dėl stabdymo sistemų ir su antiblokavimo įtaisais; montuojami tokio tipo įtaisai turi atitikti atitinkamų šios direktyvos nuostatų reikalavimus;
kadangi šioje direktyvoje numatytoms priemonėms pritarė Direktyvų dėl techninių kliūčių panaikinimo motorinių transporto priemonių prekybos srityje derinimo su technikos pažanga komitetas;
kadangi Komisija savo dviejuose pranešimuose Tarybai dėl Saugos keliuose 1986 metais [5] numatė savo įstatymų leidžiamosios veiklos programoje "tobulinti esamą stabdžių sistemų direktyvą" ir kadangi šios naujos direktyvos nuostatos padidins saugą keliuose,
PRIĖMĖ ŠIĄ DIREKTYVĄ:
1 straipsnis
Direktyva 71/320/EEB iš dalies keičiama taip:
1. 2 straipsnis keičiamas taip:
"2 straipsnis
Nė viena valstybė narė negali atsisakyti suteikti EEB tipo arba nacionalinį tipo patvirtinimą transporto priemonei dėl priežasčių, susijusių su jos stabdžių sistemomis, jeigu toje transporto priemonėje įrengti I-VIII bei X-XII prieduose apibrėžti įtaisai ir jeigu tie įtaisai atitinka tuose prieduose nustatytus reikalavimus."
2. Direktyvos 71/320/EEB I, II, III, IV, V, VII, VIII ir IX priedai iš dalies keičiami ir nauji X, XI ir XII priedai pridedami, kaip nurodyta šios direktyvos priede.
2 straipsnis
1. Nuo 1986 m. spalio 1 d. nė viena valstybė narė neturi teisės dėl su stabdžių sistemomis susijusių priežasčių:
- atsisakyti transporto priemonių tipui suteikti EEB tipo patvirtinimą, išduoti Direktyvos 70/156/EEB 10 straipsnio 1 dalies paskutinėje įtraukoje numatyto liudijimo kopiją arba suteikti nacionalinį tipo patvirtinimą,
- uždrausti naudoti transporto priemones,
jei to tipo transporto priemonių stabdžių sistemos atitinka Direktyvos 71/320/EEB su pakeitimais, padarytais šia direktyva, nuostatas.
2. Nuo 1987 m. balandžio 1 d. valstybės narės:
- nebeišduoda Direktyvos 70/156/EEB 10 straipsnio 1 dalies paskutinėje įtraukoje numatyto liudijimo kopijų transporto priemonių tipui, kurių stabdžių sistemos neatitinka Direktyvos 71/320/EEB su paskutiniais pakeitimais, padarytais šia direktyva, nuostatų,
- gali atsisakyti suteikti nacionalinį tipo patvirtinimą transporto priemonių tipui, kurių stabdžių sistemos neatitinka Direktyvos 71/320/EEB su paskutiniais pakeitimais, padarytais šia direktyva, nuostatų.
3. Nuo 1988 m. spalio 1 d. valstybės narės gali uždrausti naudoti transporto priemones, kurių stabdžių sistemos neatitinka Direktyvos 71/320/EEB su paskutiniais pakeitimais, padarytais šia direktyva, nuostatų.
3 straipsnis
Valstybės narės priima įstatymus ir kitus teisės aktus, kurie, įsigalioję iki 1986 m. spalio 1 d., įgyvendina šią direktyvą. Apie tai jos nedelsdamos praneša Komisijai.
4 straipsnis
Ši direktyva skirta valstybėms narėms.
Priimta Briuselyje, 1985 m. gruodžio 23 d.